Jee sáá njia̱ꞌa rá yaꞌá, jee Jesús jíkanuun re̱ꞌ ichi ñuunꞌ Galilea, chi ntu̱ví kuíni re̱ꞌ kakanuun re̱ꞌ ñuunꞌ Judea. Chi rá te̱e kúñáꞌnú nu̱u̱nꞌ rá ñɨvɨ Israel níꞌvɨ́ꞌ iniꞌ ráa kaꞌniꞌ ráa re̱ꞌ.
Jee va̱kuyatin koo viko ya̱ saꞌá rá ñɨvɨ Israel, ya̱ saꞌá ráa veꞌi sayo jee nééꞌ ráa maa ɨɨn semana.
Jee nkachiꞌ rá ñaniꞌ Jesús nu̱u̱nꞌ re̱ꞌ: ―Kene nú nu̱u̱nꞌ ñuunꞌ yaꞌá, jee kuáꞌán nú nu̱u̱nꞌ ñuunꞌ Judea, sáva rá ñɨvɨ ya̱ súkuáꞌa nú ráa kuniꞌ ráa rá tiñu sáꞌá nú.
Chi retú núkú ɨɨn ñɨvɨ ya̱ tu̱vi nijinꞌ‑i nu̱u̱nꞌ nɨꞌɨ, jee ntu̱ví sáꞌá yuꞌuꞌ‑u tiñu sáꞌá‑a. Jee retú sáꞌá nú rá tiñu sukuán, jee stúvi nú maánú nu̱u̱nꞌ nɨꞌɨ ñɨvɨ ñɨ̱vɨ́.
Nkachiꞌ rá ñaniꞌ Jesús sukuán, chi ntu̱ví ínúꞌ iniꞌ ráa re̱ꞌ.
Saájee nkachiꞌ Jesús nu̱u̱nꞌ ráa: ―Ntiáꞌan kantaꞌ tiempúꞌ kɨ̱ꞌɨ̱nꞌ ni̱ꞌ, soo na̱ni tiempúꞌ íyó tiempúꞌ rán kɨ̱ꞌɨ̱nꞌ rán viko.
Chi rá ñɨvɨ íyó ñɨ̱vɨ́ yaꞌá, jee ntu̱ví kúvi kuꞌun táꞌvi iniꞌ ráa kune̱ꞌyá ráa ránoꞌó. Soo nuꞌuꞌ chi ñúꞌún táꞌvi iniꞌ ráa néꞌyá ráa nuꞌuꞌ, chi jiáꞌa ni̱ꞌ ya̱ naáꞌ jie̱ꞌe̱ꞌ ráa chi stúvi ni̱ꞌ ya̱ niváꞌa kúvi rá tiñu sáꞌá ráa.
Kuáꞌán ránoꞌó viko vá. Nuꞌuꞌ chi ntiáꞌan kenta kɨ̱ꞌɨ̱nꞌ ni̱ꞌ viko vá, chi ntiáꞌan kantaꞌ sikúnkuvi tiempúꞌ ni̱ꞌ.
Jee sáá nkachiꞌ re̱ꞌ yaꞌá, jee nkino̱o re̱ꞌ nu̱u̱nꞌ ñuunꞌ Galilea.
Soo sáá kua̱ꞌa̱nꞌ rá ñaniꞌ re̱ꞌ, saájee suni kua̱ꞌa̱nꞌ re̱ꞌ viko vá, soo nsáꞌ kuáꞌánꞌ nijinꞌ re̱ꞌ, chi kua̱ꞌa̱nꞌ yuꞌuꞌ re̱ꞌ.
Jee rá te̱e kúñáꞌnú nu̱u̱nꞌ rá ñɨvɨ Israel nna̱nukú ráa re̱ꞌ viko, jee sava ráa nkachiꞌ: ―¿Né núꞌ íyó te̱e yukuán rúja? ―nkachiꞌ ráa.
Jee káꞌánꞌ yuꞌuꞌ víꞌí rá ñɨvɨ kue̱ꞌe̱ꞌ si̱kɨ̱ꞌ Jesús nteñu ráa. Sava ráa káchíꞌ: “Te̱e va̱ꞌa kúvi re̱ꞌ.” Soo sava ráa ka̱ꞌ káchíꞌ: “Ntu̱ví, chisaꞌ xínáꞌví re̱ꞌ rá ñɨvɨ kue̱ꞌe̱ꞌ”, káchíꞌ ráa.
Soo ni ɨɨn ráa ntu káꞌánꞌ nijinꞌ ráa xi̱ni̱ꞌ re̱ꞌ, chi yúꞌví ráa néꞌyá ráa rá te̱e kúñáꞌnú nu̱u̱nꞌ rá ñɨvɨ Israel.
Soo sáá nku̱sáva íyó viko, jee nki̱vɨ Jesús chíkéꞌi iniꞌ veñu̱ꞌun káꞌnú jee xínéꞌénꞌ re̱ꞌ rá ñɨvɨ.
Jee nti̱vɨ́ xíniꞌ rá ñɨvɨ Israel, jee káchíꞌ ráa: ―¿Na̱ja chi jíníꞌ víꞌí te̱e yaꞌá rá tu̱ꞌun níchí, chi ntu̱ví nsúkuáꞌa víꞌí re̱ꞌ? ―nkachiꞌ ráa.
Jee nna̱xiníkó Jesús nu̱u̱nꞌ ráa: ―Rá tu̱ꞌun ya̱ xínéꞌénꞌ ni̱ꞌ ránoꞌó, jee nsú tu̱ꞌun kéne iniꞌ maáníꞌ ví‑i, chisaꞌ va̱ji ne̱ nu̱u̱nꞌ maáréꞌ ya̱ nchu̱ichí re̱ꞌ nuꞌuꞌ.
Jee retú na̱ni ñɨvɨ kuíni‑i saꞌá‑a tiñu ya̱ kuíni máá Ndiosíꞌ, jee kuniꞌ ñɨvɨ vá jie̱ꞌe̱ꞌ tu̱ꞌun káchíꞌ ni̱ꞌ, chi kuniꞌ‑i retú va̱ji ne̱ nu̱u̱nꞌ Ndiosíꞌ tu̱ꞌun káchíꞌ ni̱ꞌ, áxí retú va̱ji ne̱ nu̱u̱nꞌ nuꞌuꞌ.
Chi ɨɨn ñɨvɨ ya̱ káꞌánꞌ‑a rá tu̱ꞌun ya̱ jiáni iniꞌ maáa, jee ñɨvɨ vá nukú‑u ya̱ nakuetúꞌún ñɨvɨ maa. Soo ɨɨn ñɨvɨ ya̱ nánukú‑u ya̱ nakuetúꞌún rá ñɨvɨ maáréꞌ ya̱ nchu̱ichí maa, ñɨvɨ na̱a̱ꞌ kúvi‑i, jee ntu yɨ́ꞌɨ́ tu̱ꞌun túꞌún iniꞌ‑i.
¿Á ntu ntaji Moisés tu̱ꞌun ley ya̱ nta̱túníꞌ Ndiosíꞌ nu̱u̱nꞌ rán rúja? Jee ni ɨɨn rán ni ntu̱ví síkúnkuvi rán ya̱ tátúníꞌ tu̱ꞌun ley vá. ¿Na̱ kuvi chi níꞌvɨ́ꞌ iniꞌ rán kaꞌniꞌ rán nuꞌuꞌ? ―nkachiꞌ Jesús.
Jee nna̱xiníkó rá ñɨvɨ kue̱ꞌe̱ꞌ vá nu̱u̱nꞌ Jesús, jee nkachiꞌ ráa: ―Ta̱chi̱ꞌ kíni yɨ́ꞌɨ́ noꞌó. ¿Né ɨɨn níꞌvɨ́ꞌ iniꞌ‑i kaꞌniꞌ‑i noꞌó?
Jee nna̱xiníkó Jesús jee nkachiꞌ re̱ꞌ nu̱u̱nꞌ ráa: ―Ɨɨn tiñu nsa̱ꞌá ni̱ꞌ, jee nta̱ká rán nti̱vɨ́ xíniꞌ rán.
Soo Moisés ntaji re̱ꞌ ñujiínꞌ ya̱ íyó keꞌneꞌ ti̱yu̱ꞌ rán ntíꞌ yuꞌú ñɨɨn násɨ́ꞌ xi̱ni̱ꞌ nu̱u̱nꞌ ííꞌ te̱e jee siíyo rán maa sáva koo seña circuncisión. (Soo ntu váji‑i ne̱ nu̱u̱nꞌ Moisés, chisaꞌ va̱ji ne̱ nu̱u̱nꞌ ráa tátáꞌ jííꞌ‑ó yanaꞌán tiñu ya̱ sáꞌá circuncidar‑ó), jee sáꞌá circuncidar rán ɨɨn te̱e asúnika̱ꞌ kúvi‑i ki̱vɨ̱ꞌ nájiáví.
Jee retú níꞌínꞌ ɨɨn te̱e ya̱ saꞌá circuncidar rán maa ki̱vɨ̱ꞌ nájiáví, sáva ntu jiáꞌa rán nu̱u̱nꞌ tu̱ꞌun ley vá ya̱ nta̱túníꞌ Ndiosíꞌ ya̱ njia̱ꞌa re̱ꞌ nu̱u̱nꞌ Moisés, ¿na̱ kúvi chi kítɨ́ꞌ iniꞌ rán néꞌyá rán nuꞌuꞌ, chi nxi̱núvi nɨ́ɨ́n ni̱ꞌ ɨɨn te̱e ki̱vɨ̱ꞌ nájiáví?
Jee koto sánáaꞌ rán si̱kɨ̱ꞌ nuꞌuꞌ sánikua̱ꞌ jiáni iniꞌ rán. Chisaꞌ na̱a̱ꞌ sanáaꞌ rán sáni ya̱ naáꞌ ―nkachiꞌ Jesús.